钦定古今图书集成/方舆汇编/职方典/第1428卷 > 《平乐府学记》元·常挺
## 钦定古今图书集成/方舆汇编/职方典/第1428卷 > 《平乐府学记》元·常挺

“广右岭南重镇，概管十六州。平乐，古昭州，后升为府。
其地去大府不数，舍礼义之习，风化所被。前代科目
得人，甲于诸郡，故家馀俗，犹有存者。”府学去城可二
里许，居考槃涧之西。国初厄于兵火，前至元己卯，郡
监刘怀远、知州孙武德经营创始。岁次壬午，武德之
子梦得再知州事，力加修理，规模益宏壮。然官政有
通塞，或兴或废，其可称述者盖无几。至正二十有三
年，平章荣禄公总制军旅，开署省事。其明年，以昭郡
重地，控制梧、贺，选本省理问官拓跋元善摄郡监，兼
义兵万户，劝农防御事，以镇抚之。君以是年六月莅
事，前政多废弛。君乃正身率下，早晚以思，寝食弗遑。
发号施令，与民更始。威惠兼施，宽猛得宜。自郡城达
于四境，吏民为之改观。朔望视学，见其上漏旁穿，震
风凌雨，日益倾圮。喟然叹曰：“兴崇学校，守令责也。余
敢不夙夜祗惧，恪勤厥职！鼎建祠庙，以奉祀事。”郡博
士赵显祖、文学掾尹龙协力赞成之。乃考核学租之
没于某者，得粟一百九十八石；某氏儒士之义助者
一十锭。公与学官各捐己俸，共得数千缗，选匠具徒，
购木于昭贺之境。至正十二年冬，建立大成殿。旧殿
湫隘，不足以奉几筵，则扩而充之。应门两庑，讲堂斋
馆，焕然一新。材木之良，工匠之巧，规矩准绳，深广如
法。川流山峙，前拱后揖。圣容穆穆，侑坐肃然，祭祀以
时，洋洋如在。春夏《诗》《书》之教，朝夕弦诵之声，使民沐
浴于膏泽，被服先王之道。元善可谓知为政之本矣。
恭惟我国家列圣相承，渐民以仁，摩民以义，孝弟，忠，
信，礼，义廉耻，太平且百年，士大夫以名节相尚，变故
以来，仗节忠义者无虑数千人，汉唐有愧焉。下至闾
阎穷巷，匹夫匹妇，与析圭担爵之君子，同一贞节，不
为利回，不为威屈，皎然如日星之光耀，国“家仁厚之
泽”，于此可见。天理之在人心，有非强暴所可夺者。学
校有功于世道，岂小补哉？昔卫文公当春秋时，敷教
劝学，国以冨强，为时贤诸侯。汉文翁守蜀郡，率民子
弟教以经术，蜀文之盛，自文翁始。元善监是郡，不期
年而政化大行，吏畏其威，民怀其德，庠序之兴，明伦
育俊，化民成俗，有古君子风。学既落成，来谓曰：“愿有
以记之。吾闻古者大事书之于策，小事书之于简，作
而不记，后嗣何观？”建学，大事也，不可以不书。郡监元
善，先世西夏拓跋氏，龙川公侄，前世显官，由京秩出
监象州，再陞省理问官，正直廉敏，才略过人，为当时
名公卿。子春旧居省幕府，相知为甚详，以其言信而
有征，谨具其颠末而刻诸石。是役也，湖广省宣使权
平乐县令余永、府判梁仓赤何功应、提控按牍谭绍
祖、主簿勾龙缘保、监工千户于德元、府吏范宗杰、直
学陈元亨、知事何计孙，皆与有劳焉。是为记。